《清晓》
宋代·喻汝砺

杳杳天宇凉，月坠星亦稀。朝晖下檐隙，远色开林扉。

寂坐无物役，隐几或在斯。旷焉耳目清，拟觉形神归。

溷世迹若近，抱冲心独微。故殿经几年，何人所摹规。

当时亦姱嫭，作者良已罢。快意取一好，于身亮何私。

不知壮观地，徒使来者悲。坐顷又成昔，安知今是非。

作者简介：（?—1143）陵井监仁寿人，字迪孺。徽宗崇宁五年进士。知阆中县，迁祠部员外郎。钦宗靖康二年，闻金人欲废赵氏立张邦昌，乃扪其膝曰：“不能为贼臣屈！”挂冠而去，自号扪膝居士。高宗即位，从京师趋行在，复为郎。因论迁都之害，为李纲所重，除四川抚谕官，督输四川漕计、羡缗及常平钱物。建炎二年，刷川纲金帛八百余万缗，乞留用为陕州五路军粮犒设之费。绍兴元年知果州，五年移知普州，上书言蜀守备之策。改夔州路提点刑狱。因勾龙如渊荐，召对，除驾部员外郎，迁潼川府路转运副使。十年，直秘阁、知遂宁府。有《扪膝稿》。